

PROJEKTS uz 27.09.2024.

vēlamais datums izskatīšanai: AK 09.10.2024.

domes sēdē: 24.10.2024.

sagatavotājs: Inga Pērkone

ziņotājs: Inga Pērkone

LĒMUMS

Ādažos, Ādažu novadā

2024. gada 24. oktobrī **Nr.**«DOKREGNUMURS»

**Par diennakts aptiekas atvēršanu Carnikavā**

Ādažu novada pašvaldība 24.09.2024. saņēma AS “SENTOR FARM APTIEKAS” vēstuli “Par diennakts aptiekas atvēršanu Carnikavā” (pašvaldības reģ. Nr. ĀNP/1-11-1/24/4902) ar lūgumu pašvaldībai pieņemt lēmumu par nepieciešamību Carnikavā atvērt vispārēja tipa aptieku, kura strādā visu diennakti. Uzņēmums periodiski saņem Carnikavas iedzīvotāja lūgumu atvērt Carnikavā diennakts aptieku, jo neviena no esošajām divām Carnikavas aptiekām nenodrošina iespēju saņemt farmaceitisko aprūpi nakts stundās. Tuvākā diennakts aptieka atrodas Ādažos, bet naktī uz šo aptieku ar sabiedrisko transportu nokļūt nav iespējams.

Ministru kabineta 02.08.2011. noteikumu Nr. 610 “Aptieku un aptieku filiāļu izvietojuma kritēriji” (turpmāk – Noteikumi) 9. punktā noteikts, ka pašvaldībai, veicot farmaceitiskās aprūpes pieejamības izvērtējumu konkrētajā apdzīvotajā vietā, ir tiesības iesniegt Zāļu valsts aģentūrā iesniegumu par nepieciešamību atvērt vispārēja tipa aptieku, kura strādā visu diennakti (turpmāk – diennakts aptieka) konkrētajā apdzīvotajā vietā, kurā ir pietiekams vispārēja tipa aptieku skaits, bet kurā nav funkcionējošas vispārēja tipa diennakts aptiekas.

Noteikumu 10. punktā noteikts, ka Zāļu valsts aģentūra izvērtē pašvaldības iesniegumā sniegto informāciju un 15 dienu laikā sniedz atbildi, apliecinot vai pamatoti noraidot iesniegumā norādītās informācijas atbilstību aģentūras rīcībā esošajai informācijai par kritēriju izpildi konkrētajā apdzīvotajā vietā vai apdzīvotās vietas daļā.

Noteikumu 11. punktā noteikts, ka pašvaldībai pēc Zāļu valsts aģentūras apliecinājuma saņemšanas par konkrētās apdzīvotās vietas daļas atbilstību kritērijiem, ir tiesības izsludināt konkursu par aptiekas atvēršanu šajā apdzīvotās vietas daļā. Konkursu izsludina pašvaldības interneta vietnē.

Carnikavas ciemā darbojas divas aptiekas – “Ģimenes aptieka 28”, Carnikavā, Rīgas ielā 14A, kas strādā visās nedēļas dienās, izņemot nakts laiku, un “Benu Pharmacy”, Rīgas ielā 18-5, Carnikavā, kas strādā tikai darba dienās.

Lai noskaidrotu iedzīvotāju pieprasījumu diennakts aptiekas pakalpojumiem Carnikavas ciemā, no 2024. gada 30. septembra līdz 10. oktobrim pašvaldība veica iedzīvotāju aptauju (publicēta <https://ej.uz/Carnikavas_aptieka>) par to, vai Carnikavā ir nepieciešama diennakts aptieka, vai iedzīvotāji izmantotu diennakts aptiekas pakalpojumus, kā arī – kur viņi šobrīd dodas, ja rodas nepieciešamība pēc šāda pakalpojuma.

Līdz 10.10.2024. aptaujā piedalījās 237 iedzīvotāji, t.sk., 151 (64%) no Carnikavas ciema un 71 (30%) no citiem Carnikavas pagasta ciemiem. Kā liecina aptaujas rezultāti, 87% no respondentiem, t.sk., 87% no Carnikavas ciema respondentiem un 65% no Carnikavas pagasta pārējo ciemu respondentiem atbalsta diennakts aptiekas izveidi Carnikavā. Farmaceitiskās aprūpes pakalpojumus izmantotu 87% no visiem respondentiem, t.sk., 89% no Carnikavas ciema respondentiem un 86% no Carnikavas pagasta pārējo ciemu respondentiem. Tuvākās diennakts aptiekas, kuras iedzīvotāji izmantoja līdz šim, atrodas Ādažos (tās izmanto / izmantotu, ja būtu tāda nepieciešamība, 57% respondentu) un Rīgā (tās izmanto / izmantotu, ja būtu tāda nepieciešamība, 27% respondentu).

Atbilstoši Ādažu novada Ilgtspējīgas attīstības stratēģijā noteiktajam stratēģiskajam mērķim “SM3 Izglītota sabiedrība un kvalitatīvi pakalpojumi”, ikvienam iedzīvotājam jārada iespēja saņemt daudzveidīgus sociālos un veselības pakalpojumus. Turklāt nākotnē Carnikavu plānots attīstīt kā būtisku atpūtas un veselības tūrisma centru Vidzemes piekrastē, plānojot tam nepieciešamo infrastruktūru.

Pamatojoties uz Pašvaldību likuma 4. panta pirmās daļas 6. punktu, 02.08.2011. Ministru kabineta noteikumu Nr. 610 “Aptieku un aptieku filiāļu izvietojuma kritēriji” 9., 10. un 11. punktu, kā arī Attīstības komitejas 09.10.2024. atzinumu, Ādažu novada pašvaldības dome:

**NOLEMJ:**

1. Atbalstīt diennakts aptiekas izveidi Carnikavas ciemā, Carnikavas pagastā, Ādažu novadā.
2. Centrālās pārvaldes Attīstības un projektu nodaļai 5 dienu laikā no šī lēmuma parakstīšanas nodrošināt Ādažu novada pašvaldības iesnieguma iesniegšanu Zāļu valsts aģentūrai par nepieciešamību atvērt vispārēja tipa aptieku, kura strādā visu diennakti Carnikavas ciemā.
3. Pēc Zāļu valsts aģentūras pozitīvas atbildes saņemšanas Centrālās pārvaldes Juridiskai un iepirkumu nodaļai atbilstoši normatīvo aktu prasībām sagatavot konkursa nolikumu par vispārēja tipa diennakts aptiekas darbību Ādažu novada Carnikavas ciemā.
4. Pilnvarot Pašvaldības izpilddirektoru apstiprināt konkursa nolikumu un konkursa komisijas sastāvu.
5. Pašvaldības izpilddirektora vietniecei veikt lēmuma izpildes kontroli.

Pašvaldības domes priekšsēdētāja K. Miķelsone

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Izsniegt norakstus:

*@ - APN, JIN, IDRV*

Pērkone, 27336847